Abrahams kap na AfriForum oor Malema-vervolgingShaun Abrahams, nasionale direkteur van openbare vervolging (Foto: ANA) Shaun Abrahams, die nasionale direkteur van openbare vervolging (NDOV), het AfriForum daarvan beskuldig dat hulle “aandag soek” en het hul bedoelings bevraagteken nadat die organisasie aangekondig het hy is van plan om EFF-leier Julius Malema privaat te vervolg. “Die enigste keer wanneer iemand die NVG kan nader vir ŉ sertifikaat vir privaat vervolging is wanneer die NVG geweier het om te vervolg, en daardie persoon moet voldoen aan die voorgeskrewe jurisdiksionele vereistes in terme van die Strafproseswet,” het Abrahams aan die parlement se portefeuljekomitee vir justisie gesê. Abrahams het die komitee Dinsdag toegespreek oor die NVG se jaarlikse prestasieplan. “Enigiemand wat ŉ private vervolgingsproses aankondig voordat die proses oor enige saak afgehandel is, soek aandag en lei die publiek om die bos.” Maroela Media het vroeër berig adv. Gerrie Nel, hoof van AfriForum se privaat vervolgingseenheid, het verlede week aangekondig dat hy beplan om Malema en sy medebeskuldigdes privaat vir bedrog en tenderkorrupsie te vervolg, indien dié persone nie deur die staat vervolg gaan word nie. Adv. Gerrie Nel, hoof van AfriForum se privaat vervolgingseenheid, en Kallie Kriel, uitvoerende hoof van AfriForum, tydens die mediakonferensie (19 April 2018). Foto: Rozier van Tonder Nel het aan verslaggewers gesê die eenheid sal Malema en kie vervolg indien die NVG nie toegee aan AfriForum se eis dat die saak teen Malema, rakende die destydse korrupte bedrywighede van die maatskappy On-Point Engineering in Limpopo, heringestel word nie. AfriForum hou vol On-Point, waarby Malema se familietrust ’n belang het, is aangestel om Limpopo se departement van paaie en vervoer in 2009 met infrastruktuurontwikkeling, ‑onderhoud en -beplanning te ondersteun en het omkoopgeld ontvang van suksesvolle tenderaars wat vir hierdie doel aangestel is. Abrahams het gesê hy het ŉ nuwe vervolgingspan aangestel nadat die saak van die hooggeregshofrol in Limpopo geskrap is. Die span het aangedui dat verdere ondersoek gedoen word en dat “talle getuies” ondervra word. “Dit is normale praktyk vir aanklaers. Daar is niks ongewoons aan hierdie praktyk nie,” het hy gesê. “Die nie-regeringsorganisasie ter sprake het aan die NVG geskryf oor dié saak en het daarna opportunisties na die media gehardloop. Ek is ingelig dat die saak tans oorweeg word en dat dit reeds in ŉ gevorderde stadium is.”